text: Villa brændte ned mens familien var på ferie
  28 juni 2017 kl. 04.03
  Beboerne er på ferie i Nordjylland. De vender hjem til et hus i Horsens, der er total udbrændt indvendig.
  Klokken 02.12 natten til onsdag fik Sydøstjyllands Politi anmeldelse om en brand i en villa på Kirketoften i Horsens.
  - Bygningen er kraftigt overtændt, da brandvæsenet ankommer. Men branden er nu slukket, og vi har spærret området af. Vi har ingen idé om brandårsagen – det er vores teknikere ved at undersøge, siger vagtchef hos Sydøstjyllands Politi, Jørn Bystrup, til TV SYD.
  Jørn Bystrup, vagtchef, Sydøstjyllands Politi: "Ingen personer er kommet til skade under branden, for ifølge naboerne er husets beboere på ferie i Nordjylland."
  Huset i det traditionelle villakvarter er totalskadet indvendigt.
  - Ingen personer er kommet til skade under branden, for ifølge naboerne er husets beboere på ferie i Nordjylland, forklarer vagtchefen.
  Hjemmeværnet bevogter det afspærrede område, mens de tekniske undersøgelser er i gang.
  